O dva týždne majú stranícky snem, pozícia predsedu zostáva pevná aj po kauze vysokých odmien v jeho rezorte.
BRATISLAVA. Hnevá nás to, hovoria ľudia z vedenia KDH o zlatých padákoch pre ich straníckych nominantov v štátnych firmách patriacich pod ministerstvo dopravy.
Nikto však nečaká, že by preto mal ich predseda Ján Figeľ, ktorý ministerstvo viedol, skončiť ako šéf hnutia. Hnutie má na budúci víkend snem a Figeľ je jediným kandidátom na predsedu.
Podpredseda KDH Pavol Abrhan hovorí, že je to "nehorázne odchodné" a veľmi ho sklamalo, že sa tak zachovali niektorí nominanti hnutia.
"Samozrejme, že Ján Figeľ ako minister nesie politickú zodpovednosť za všetko, čo sa v rezorte dialo," vraví. Konkrétnejší nebol, keďže o odstupných s Figeľom nehovoril.
Uhliarik: Neprimerané
Slovom "neprimerané" označil odmeny a odstupné pre bývalých nominantov ministerstva dopravy podpredseda KDH Ivan Uhliarik.
Exminister zdravotníctva vraví, že má informáciu, že Figeľ o zmluvách nevedel.
Ďalší podpredseda hnutia Július Brocka je viac znepokojený: "Je to škandál a nehoráznosť."
Bývalých manažérov vyzval, aby odmeny vrátili. "To predsa nebol skutok a čin predsedu," hovoril o tom, čo má Figeľ urobiť.
"Je to mimoriadne nepríjemná politická aj manažérska chyba, ktorá môže hnutie zatlačiť do ešte väčšej defenzívy, potenciálne fatálnej," hovorí poslanec Radoslav Procházka.
O zmene vedenia nehovorí. Snem podľa Procházku má byť o zmene systému v KDH v prospech členskej základne a krajských predsedov.
"Akékoľvek personálne zmeny majú význam len v takomto novom rámci."
Figeľ poslal tri vety
SME sa v utorok pokúšalo o rozhovor s Figeľom.
Hovorca strany do reakcie poslal vyhlásenie o zlyhaní predstavenstiev štátnych firiem tým, že nepostupovali ako vláda a ponechali si manažérske zmluvy, "na základe ktorých im bolo vyplatené neprijateľne vysoké odstupné".
Zopakoval, že Figeľ už v nedeľu vyzval nominantov, ktorých sa to týka, "aby zvážili, ako naložia s neprimeraným odstupným" a že mu je ľúto, že zlyhanie zatieňuje všetky dobré výsledky v rezorte dopravy.
V stredu má rokovať poslanecký klub KDH. Hovoriť sa bude aj o zlatých padákoch a poslancov bude zaujímať Figeľovo vysvetlenie.